**TITΛΟΙ ΑΡΧΗΣ**

*Ακούγεται η κραυγή μιας γυναίκας που γεννάει.*

**ΣΚ1/ΕΞ/Μ/ΑΣΤΥΝΟΜΙΚΟ ΤΜΗΜΑ-ΔΡΟΜΟΣ**

Ο Αστυνόμος 19009, φορώντας στολή υπηρεσίας, βγαίνει τρέχοντας από το αστυνομικό τμήμα.

**ΣΚ2/ΕΞ/Μ/ΤΡΑΠΕΖΑ-ΔΡΟΜΟΣ**

Ο Αστυνόμος 19009 κατευθύνεται στο ΑΤΜ μιας τράπεζας. Βλέπει ότι το υπόλοιπο του είναι 80 ευρώ. Κάνει ανάληψη του ποσού.

**ΣΚ3/ΕΞ/Μ/ΠΕΖΟΔΡΟΜΟΣ**

Μια παρέα δεκάχρονων παίζει μπάλα. Πίσω τους στον τοίχο είναι γραμμένο: «Μπάτσοι, γουρούνια, δολοφόνοι». Ο πιτσιρικάς 1 κλωτσάει την μπάλα. Το τσούρμο των παιδιών τρέχει προς την κατεύθυνση της μπάλας. Από τη γωνία του πεζόδρομου εμφανίζεται τρέχοντας ο Αστυνόμος 19009. Η μπάλα χτυπάει στα πόδια του. Τα παιδιά σταματούν και παραμερίζουν κοιτάζοντας τον. Ψιθυρίζουν μεταξύ τους ανήσυχα, κοιτάζουν προς το μέρος που κατευθύνεται.

**ΣΚ4/ΕΞ/Μ/ΠΕΖΟΔΡΟΜΙΟ**

Δυο Νιγηριανοί συζητούν. Μπροστά τους είναι απλωμένα σε δύο σεντόνια ξύλινα αγαλματάκια, μουσικά όργανα και γυαλιά ηλίου. Ένα ραδιοφωνακι παίζει κλασσική μουσική. Ακούγονται παράσιτα και ποδοβολητά. Από το βάθος του δρόμου εμφανίζεται τρέχοντας ο Αστυνόμος 19009. Πίσω του ξεπροβάλουν τα πιτσιρίκια κοιτώντας τον. Οι Νιγηριανοί μαζεύουν με γρήγορες κινήσεις τα σεντόνια. Βάζουν τους μπόγους στους ώμους τους. Ο Αστυνόμος 19009 πλησιάζει. Ο Νιγηριανός 1 απομακρύνεται τρέχοντας. Ο Νιγηριανός 2 σκοντάφτει και πέφτει κάτω. Η πραμάτεια του σκορπίζεται στο δρόμο. Ο Αστυνόμος 19009 φτάνει μπροστά του. Τα βλέμματα τους διασταυρώνονται. Ο Αστυνόμος 19009 απλώνει το χέρι του. Ο Νιγηριανός 2 του δίνει το χέρι του και σηκώνεται.

**ΣΚ5/ΕΞ/Μ/ΛΕΩΦΟΡΟΣ**

Εφτά μηχανάκια διασχίζουν τη λεωφόρο. Τα οδηγούν νεαροί με κασκόλ της ομάδας τους. Πατάνε κόρνες και πίνουν μπύρες. Στρίβουν στο φανάρι δεξιά σε ένα μονόδρομο.

**ΣΚ6/ΕΞ/Μ/ΜΟΝΟΔΡΟΜΟΣ**

Ο Αστυνόμος 19009 βγαίνει από ένα συνοικιακό ανθοπωλείο κρατώντας μια ανθοδέσμη. Μια καλοντυμένη γυναίκα 1, έρχεται από την αντίθετη κατεύθυνση με το σκύλο της. Ο Αστυνόμος 19009 περπατάει γοργά στη μέση του δρόμου. Από την αντίθετη κατεύθυνση εμφανίζεται η παρέα με τα μηχανάκια. Ο πρώτος οδηγός τον βλέπει και φωνάζει

ΝΕΑΡΟΣ 1

-Μπάτσος, μπάτσος.

Όλοι βρίζουν, φτύνουν και κορνάρουν. Πετάνε μπουκάλια και διασταυρώνουν τις μηχανές τους προσπερνώντας τον. Ο σκύλος γαβγίζει. Ο Αστυνόμος 19009 μένει ακίνητος με σκυμμένο το κεφάλι μέχρι να χαθούν στο βάθος. Ο σκύλος πλησιάζει τον Υπαστυνόμο 19009 μυρίζοντας τα παπούτσια του και την ανθοδέσμη που κρέμεται από το χέρι του. Η γυναίκα 1 τραβάει απότομα το λουρί συνεχίζοντας αδιάφορα τη βόλτα της.

**ΣΚ7/ΕΞ/Μ/ΚΑΦΕΝΕΙΟ-ΔΡΟΜΟΣ**

Οι ηλικιωμένοι θαμώνες που παίζουν τάβλι και χαρτιά στα εξωτερικά τραπεζάκια έχουν σταματήσει και κοιτούν προς το μέρος που στέκεται ο Αστυνόμος 19009. Ανταλλάσσουν βλέμματα. Ο ηλικιωμένος 1 ρίχνει τα ζάρια στο τάβλι.

ΗΛΙΚΙΩΜΕΝΟΣ

-Δεν έχει ανάγκη, μπάτσος είναι.

Κάποιοι γελούν ειρωνικά και άλλοι κοιτούν με απορία. Οι θαμώνες επιστρέφουν στους ρυθμούς τους. Ο Αστυνόμος 19009 το ακούει και συνεχίζει την πορεία του.

**ΣΚ8/ΕΣ/Μ/ΜΑΙΕΥΤΗΡΙΟ-ΑΙΘΟΥΣΑ ΑΝΑΜΟΝΗΣ**

Ο Αστυνόμος 19009 ανάμεσα στους φίλους και συγγενείς του που τον αγκαλιάζουν και τον φιλούν.

**ΣΚ9/ΕΣ/ΜΑΙΕΥΤΗΡΙΟ-ΔΩΜΑΤΙΟ**

Ο Αστυνόμος 19009 κρατάει αγκαλιά το νεογέννητο μωρό του. Στο βάθος η γυναίκα του στο κρεβάτι. Στο κομοδίνο δίπλα της η ανθοδέσμη.

**ΣΚ10/ΕΣ/Ν/ΓΗΡΟΚΟΜΕΙΟ-ΔΩΜΑΤΙΟ**

Το δωμάτιο φωτίζεται με ένα εκκλησιαστικό καντήλι. Ο Ηλικιωμένος 1 στέκεται γυμνός μπροστά σε μια εικόνα των αρχάγγελων κάνοντας το σταυρό του και ψιθυρίζει την προσευχή του. Στο βάθος κρεμασμένο το κοστούμι του.

**ΣΚ11/ΕΣ/Ν/ΠΟΛΥΤΕΛΕΣ ΥΠΝΟΔΩΜΑΤΙΟ**

Η γυναίκα 1 καθισμένη γυμνή στην άκρη του υπέρδιπλου κρεβατιού. Ο σκύλος κουλουριασμένος στα μαξιλάρια. Η γυναίκα καταπίνει ένα χάπι με μια γουλιά κρασί και μένει ακίνητη στη θέση της με το βλέμμα καρφωμένο στο πάτωμα.

**ΣΚ12/ΕΣ/Ν/ ΝΕΑΝΙΚΟ ΥΠΝΟΔΩΜΑΤΙΟ**

Το δωμάτιο φωτίζει η οθόνη ενός υπολογιστή. Ο Νεαρός 1 και μια κοπέλα αγκαλιά γυμνοί στο κρεβάτι.

**ΣΚ13/ΕΣ/Ν/ ΥΠΟΓΕΙΟ ΔΙΑΜΕΡΙΣΜΑ**

Στο πάτωμα και στα 3 κρεβάτια του δωματίου κοιμούνται 8 άτομα. Ο Νιγηριανός 2 βγάζει το μπουφάν και τα παπούτσια του και χώνεται με τα ρούχα στο sleeping bag.

**ΣΚ14/ΕΣ/Ν/ ΜΠΑΝΙΟ**

Ο δεκάχρονος πιτσιρικάς γυμνός στη μπανιέρα ενός μικροαστικού διαμερίσματος, παίζει μέσα στο νερό.

**ΣΚ15/ΕΣ/Ν/ ΔΥΑΡΙ**

Ο Αστυνόμος 19009 ακουμπάει τα κλειδιά, τα κέρματα και τη φωτογραφία του μωρού στο τραπέζι. Βγάζει τις αρβύλες του και ένα ένα τα μέρη της στολής του.

**ΣΚ16/ΕΣ/Ν/ΔΥΑΡΙ**

Ο Αστυνόμος 19009 πλάτη, φοράει στολή ζωγραφικής η οποία είναι λερωμένη με χρώματα. Ζωγραφίζει την αυτοπροσωπογραφία του σε ένα πίνακα διαστάσεων 1,20x90cm. Το θέμα του πίνακα είναι ο Αστυνόμος γυμνός, στο κέντρο μιας σύγχρονης μητρόπολης.